Simari Birkner osallistui aikuisten arvokisoihin ensimmäistä kertaa Sestrieren MM-kisoissa 1997, jolloin hänen paras sijoituksensa oli 21. tila alppiyhdistetystä. Hän oli MM-kilpailuissa myös vuosina 1999 ja 2001, mutta ei selviytynyt yhdessäkään lajissa kolmenkymmenen parhaan joukkoon. Simari Birkner osallistui olympialaisiin ensimmäistä kertaa Salt Lake Cityssä 2002. Tuolloin hän ei saanut sijoitusta alppiyhdistetyssä eikä syöksylaskussa, mutta oli kolmaskymmenes suurpujottelussa ja seitsemästoista pujottelussa. Simari Birkner oli samoissa kisoissa myös maansa lipunkantaja avajaisissa. Hän pääsi pistesijoille myös seuraavan vuoden MM-kisoissa Sankt Moritzissa, kun hän oli suurpujottelussa 17. ja pujottelussa 25. Simari Birkner oli Bormion MM-kisoissa 2005 suurpujottelun 23. sijalla ja sai samana vuonna myös toistaiseksi parhaan maailmancup-sijoituksensa, kun hän oli kolmaskymmenestoinen Val d'Isèren superalppiyhdistetyssä.